Na temelju članka 98. stavak 3. Zakona o odgoju i obrazovanju u osnovnoj i srednjoj školi („Narodne novine“, br. 87/08., 86/09., 92/10., 105/10., 90/11., 16/12. i 86/12.), Školski odbor Elektrotehničke i prometne škole Osijek, uz prethodnu suglasnost osnivača Osječko-baranjske županije, KLASA: 602-03/13-01/5, URBROJ: 2158/1-01-01-13-5 od 27.veljače 2013., na XXVII. sjednici održanoj 15. ožujka 2013., donio je

***ODLUKU***

***O IZMJENAMA I DOPUNAMA STATUTA***

***ELEKTROTEHNIČKE I PROMETNE ŠKOLE OSIJEK***

Članak 1.

U Statutu Elektrotehničke i prometne škole Osijek od 14. siječnja 2009., 28. prosinca 2009., 15. travnja 2011. i 13. prosinca 2011. (u daljnjem tekstu: Statut) članak 31., stavak 5. mijenja se i glasi:

**„Kod predlaganja kandidata za članove Školskog odbora, odnosno osobnog kandidiranja prema stavcima 1. do 4. ovog članka, predsjedavatelj sjednice Nastavničkog vijeća odnosno Vijeća roditelja mora voditi računa o razmjernoj zastupljenosti kandidata, te da predloženi kandidat nije pravomoćno osuđen na kaznu zatvora (neovisno o tome je li izrečena uvjetna ili bezuvjetna kazna) ili da protiv njega nije pokrenut kazneni postupak za neka od kaznenih djela počinjenih s namjerom protiv života i tijela, protiv slobode i prava čovjeka i građanina, protiv Republike Hrvatske, protiv vrijednosti zaštićenih međunarodnim pravom, protiv spolne slobode i spolnog ćudoređa, protiv braka, obitelji i mladeži, protiv imovine, protiv sigurnosti pravnog prometa i poslovanja, protiv pravosuđa, protiv vjerodostojnosti isprava, protiv javnog reda, protiv službene dužnosti, osim ako je nastupila rehabilitacija prema posebnom zakonu, te da nije razriješen članstva u Školskom odboru ili da nije bio član Školskog odbora koji je raspušten.“**

Članak 2.

Članak 58. mijenja se i glasi:

**„Ravnatelj se imenuje na temelju natječaja, koji raspisuje Školski odbor. Natječaj se objavljuje u dnevnom tisku, tri mjeseca prije isteka mandata na koji je izabran ravnatelj, na način da je dostupan svim zainteresiranim kandidatima na području Republike Hrvatske.**

**U postupku izbora i imenovanja ravnatelja članovi Školskog odbora iz reda Nastavničkog vijeća, Vijeća roditelja i Radničkog vijeća, obvezni su na sjednicama Školskog odbora zastupati i iznositi stajališta tijela koje ih je imenovalo odnosno izabralo u Školski odbor.**

**Ravnatelj se imenuje odlukom Školskog odbora, uz prethodnu suglasnost ministra.**

**Ravnatelj se imenuje na pet godina, a ista osoba može biti ponovo imenovana za ravnatelja.**

**Odluku o izboru i imenovanju ravnatelja donosi Školski odbor javnim glasovanjem.“**

-2-

Članak 3.

Članak 60. mijenja se i glasi:

„**U natječaju za imenovanje ravnatelja objavljuju se uvjeti koje ravnatelj mora ispunjavati, vrijeme na koje se imenuje, rok u kojem se primaju prijave na natječaj, isprave kojima se dokazuje ispunjenost potrebnih uvjeta, te način i rok u kojem će kandidati biti obaviješteni o rezultatima izbora.**

**Natječaj je otvoren 15 dana, računajući od dana objave istoga u dnevnom tisku.**

**Nakon isteka natječajnog roka, Školski odbor evidentira zaprimljene prijave, utvrđuje da li su prijave dostavljene u roku, da li kandidati ispunjavaju natječajne uvjete, odnosno da li je uz prijavu dostavljena dokumentacija pravovaljana i potpuna.**

**Nakon što je Školski odbor utvrdio kandidate koji ispunjavaju uvjete za ravnatelja, te koji su dostavili pravovremene i potpune prijave; predsjednik Školskog odbora upućuje poziv ravnatelju, predsjedniku Vijeća roditelja i sindikalnom povjereniku, radi obveznog sazivanja Nastavničkog vijeća, Vijeća roditelja i skupa radnika, a u svezi donošenja stajališta o spomenutim kandidatima.**

Iza članka 60. dodaju se članci 60.a., 60.b. i 60.c. koji glase:

**„Članak 60.a**

**Stajališta tijela iz članka 60., stavka 4. donose se na sjednici Nastavničkog vijeća, Vijeća roditelja i na skupu radnika, tajnim glasovanjem.**

**Glasovanje je pravovaljano, ako mu je pristupila natpolovična većina članova tijela iz prethodnog stavka ovog članka.**

**Na sjednici Nastavničkog vijeća i Vijeća roditelja, te na skupu radnika, imenovat će se izborno povjerenstvo koje čine predsjednik i dva člana. Obveza je povjerenstva pripremiti glasačke listiće s imenima kandidata koji su podnijeli pravodobne i potpune prijave na natječaj, te koji ispunjavaju uvjete za ravnatelja. Na glasačkom listiću kandidati se navode abecednim redom s rednim brojem ispred prezimena i imena.**

**Glasuje se na način da se zaokruži redni broj ispred prezimena i imena kandidata, odnosno da se zaokruži opcija „ZA“ ili „PROTIV“, ako se na glasačkom listiću nalazi jedan kandidat.**

**Nakon provedenog glasovanja izborno povjerenstvo utvrđuje rezultat glasovanja na temelju dobivenih glasova za pojedinog kandidata. Kao stajalište tijela iz stavka 1. ovog članka utvrdit će se kandidata koji je dobio najviše glasova birača koji su glasovali.**

**Ako se glasovalo o jednom kandidatu kao stajalište tijela iz stavka 1. ovog članka utvrdit će se kandidat ukoliko je opciju „ZA“ odabralo pedeset posto plus jedan birač od birača koji su glasovali.**

**O rezultatima glasovanja sastavlja zapisnik koji potpisuju svi članovi Izbornog povjerenstva.**

**Na temelju zapisnika izbornih povjerenstava, utvrđuju se stajališta tijela iz stavka 1. ovog članka koje se u formi pisanih zaključaka dostavljaju Školskom odboru.**

**Članak 60.b**

**Odluku o izboru kandidata za ravnatelja, nakon zaprimljenog pisanog zaključka o stajalištu Nastavničkog vijeća, Vijeća roditelja i skupa radnika, Školski odbor donosi javnim glasovanjem.**

-3-

**Članak 60.c**

**Nakon što Školski odbor izvrši izbor kandidata za ravnatelja, za istoga se dostavlja obrazloženi zahtjev ministru nadležnom za obrazovanje radi dobivanja prethodne suglasnosti. Kada dobije prethodnu suglasnost za izabranog kandidata ili kada istekne zakonski rok za davanje suglasnosti, Školski odbor donosi odluku o imenovanju ravnatelja.**

**Odluku o imenovanju ravnatelja Školski odbor je obvezan donijeti** **u roku 15 dana od dana primitka odluke o suglasnosti za izabranog kandidata ili isteka zakonskog roka za davanje suglasnosti.**

**Škola izvješćuje sve sudionike natječaja o donijetoj odluci kojom se imenuje ravnatelj.**

**Kada Školski odbor ne dobije suglasnost nadležnog ministra za izabranog kandidata, imenuje vršitelja dužnosti ravnatelja i raspisuje novi natječaj.“**

Članak 5.

U članku 72., podstavak 7., mijenja se i glasi:

**„- odlučuje o prijelazu učenika i promjeni upisanog programa na zahtjev učenika odnosno njegovog roditelja,“**

Iza podstavka 14., dodaju se podstavci 15., 16., 17., 18. i 19. koji glase:

**„- utvrđuje način i rokove polaganja ispita za učenike koji u roku godine dana nakon stečene niže stručne spreme, žele steći srednju stručnu spremu nastavljanjem obrazovanja ili polaganjem ispita, u statusu redovitog učenika,**

**- utvrđuje način i rokove polaganja ispita za učenike koji u roku od godine dana od dana završetka strukovnog programa trogodišnje trajanja žele nastaviti školovanje u statusu redovitog učenika u četverogodišnjem programu,**

**- odlučuje o ponovnom upisu učenika u školu, ako prekid obrazovanja nije bio dulji od dvije školske godine,**

**- donosi** **stajalište u postupku i zbora i imenovanja ravnatelja, na način da se**

**članovi Nastavničkog vijeća tajnim glasovanjem izjašnjavaju o prihvaćanju, odnosno**

**ne prihvaćanju kandidata za ravnatelja,**

**- imenuje i razrješava dva člana Školskog odbora iz reda nastavnika i stručnih suradnika u Školi,“**

Dosadašnji podstavak 15. postaje podstavak 20.

Članak 6.

Članak 85. mijenja se i glasi:

**„Učenik koji je prekinuo školovanje u inozemstvu i koji želi nastaviti školovanje u Strojarskoj tehničkoj školi Osijek, bit će upisan u odgovarajući razred sukladno rješenju o priznavanju osnovnoškolskog, odnosno srednjoškolskog obrazovanja, a koje će biti donijeto nakon provedenog postupka od strane Škole u svrhu priznavanja inozemne obrazovne kvalifikacije.“**

-4-

Članak 7.

U Glavi IX. UČENICI mijenja se podnaslov 2. i glasi:

**„2. Promjena upisanog programa, prijelaz učenika i nastavak obrazovanja“**

Članak 8.

U članku 86. iza stavka 2. dodaju se stavci 3.,4., 5.,6.,7. i 8. koji glase:

**„Nastavničko vijeće može u skladu sa zahtjevom učenika, odnosno roditelja ili skrbnika, učeniku, koji je pohađao isti obrazovni program odobriti prijelaz i nastavak obrazovanja u Školi najkasnije do 31. ožujka tekuće školske godine.**

**Iznimno od prethodnog stavka ovog članka, ako se učenik preseli iz jednog mjesta u drugo, a pohađao je isti obrazovni program koji ostvaruje Škola, Škola je dužna upisati učenika i nakon 31. ožujka tekuće školske godine.**

**Ako učenik prekine srednje obrazovanje, Škola ga može upisati ako prekid obrazovanja nije bio dulji od dvije školske godine, o čemu odluku donosi Nastavničko vijeće.**

**Učenik koji je stekao nižu stručnu spremu ima pravo steći srednju stručnu spremu nastavljanjem obrazovanja ili polaganjem ispita.**

**Učenik iz prethodnog stavka ovog članka, kao i učenik koji je završio obrazovni program u trajanju od tri godine, može u roku od godine dana od dana završetka strukovnog programa nastaviti školovanje u statusu redovitog učenika u Školi.**

**Ostvarivanje prava nastavka školovanja u statusu redovitogx učenika u Školi, uvjetuje se polaganjem razlikovnih odnosno dopunskih ispita, a način i rokove polaganja ispita utvrđuje Nastavničko vijeće.“**

Članak 9.

U članku 87. iza stavka 2. dodaje se novi stavak 3. koji glasi:

**„Učeniku koji je završio zadnji razred upisanog obrazovnog programa, ali nije nije izradio i obranio završni rad, status redovitog učenika prestaje godinu dana nakon završetka školske godine u kojoj je završio zadnji razred upisanog obrazovnog programa.“**

Članak 10.

U članku 91., stavku 2. riječi **„polugodišta i“** brišu se.

Članak 11.

U članku 92., stavak 1. briše se.

Dosadašnji stavak 2. postaje stavak 1.

Članak 12.

U članku 153. iza podstavka 7. dodaju se novi podstavci 8. i 9. koji glase:

-5-

**„- donosi stajalište u svezi s izborom i imenovanjem ravnatelja, na način da se**

**članovi Vijeća roditelja tajnim glasovanjem izjašnjavaju o prihvaćanju, odnosno neprihvaćanju kandidata za ravnatelja,**

**- imenuje i razrješava jednog člana Školskog odbora iz reda roditelja učenika, koji nije radnik Škole,“**

Dosadašnji podstavak 8. postaje podstavak 10.

Članak 13.

Ova Odluka o izmjenama i dopunama Statuta stupa na snagu osmog dana od dana objave na oglasnoj ploči Škole.

Klasa: 003-05/13-01/1

Urbroj: 2158/40-13-6/1

Osijek, 15.ožujka 2013.

PREDSJEDNIK

ŠKOLSKOG ODBORA

Jelena Noskov, prof.

Ova Odluka o izmjenama i dopunama Statuta donijeta je uz prethodnu suglasnost osnivača i to Zaključkom Skupštine Osječko-baranjske županije, KLASA: 602-03/13-01/5, URBROJ: 2158/1-01-01-13-5 od 27. veljače 2013.

Odluka o izmjenama i dopunama Statuta objavljena je na oglasnoj ploči Škole dana 18. ožujka 2013., a stupa na snagu dana 26.ožujka 2013.

RAVNATELJ ŠKOLE

Ladislav Lukavec, dipl.ing.